सोमवार देर रात पर्यटकों से भरी चार गाड़‍ियों पर अश्‍मुकाम गांव में पत्‍थरबाजी की गई। पुलिस सूत्रों की ओर से दी गई जानकारी के मुताबिक इन गाड़‍ियों में केरल से आने वाले 40 पर्यटक सवार थे। ये सभी पहलगाम से लौट रहे थे और श्रीनगर जा रहे थे। सोमवार रात करीब आठ बजे जैसे ही गाड़‍ियां अश्‍मुकाम गांव पहुंची, उन पर भी पत्‍थरबाजी शुरू हो गई और करीब सात पर्यटकों को चोट आ गई। हालांकि पर्यटकों की चोट बहुत गंभीर नहीं है लेकिन इस घटना ने राज्‍य सरकार के लिए मुसीबतें पैदा कर दी हैं। स्‍थानीय गांव वाले तुरंत ही पर्यटकों के बचाव में आए और घायल पर्यटकों को तुरंत अस्‍पताल ले जाया गया। पुलिस सूत्रों की ओर से कहा गया है कि दो पर्यटकों के सिर में चोट आई है और उन्‍हें टांके लगाने पड़े हैं। वहीं पांच पर्यटकों को हल्‍की चोटें लगी हैं। सभी पर्यटकों को प्राथमिक उपचार के बाद अस्‍पताल से वापस भेज दिया गया।